Għalhekk, ir-rispondenti enfasizzaw li kwalunkwe flessibbiltà fuq strutturi ta’ ishma b’vot multiplu għandha tiġi indirizzata b’mod li jissalvagwardja l-istandards ta’ governanza (possibbilment permezz ta’ klawżoli ta’ estinzjoni, dispożizzjonijiet ta’ nontrasferibbiltà, kanċellazzjoni/konverżjoni awtomatika mal-ħruġ, eċċ.).

Rakkomandazzjonijiet tal-grupp ta’ esperti

L-HLF tas-CMU rrakkomanda li l-kumpaniji għandu jkollhom l-opportunità li jagħżlu struttura ta’ ishma b’vot multiplu meta joħorġu fil-pubbliku. Il-grupp ta’ esperti nnota li dawn l-istrutturi jgħinu lill-kumpaniji jevitaw milli jiġu akkwistati minn kumpaniji akbar, jinċentivaw lis-sidien biex iżommu t-tkabbir, u jgħinu biex titrawwem perspettiva fit-tul għall-kumpanija filwaqt li jżommu l-elenkar bħala għażla ta’ finanzjament attraenti. Madankollu, huma enfasizzaw li dan jeħtieġ li jitqies mal-fatt li jipprevjeni lil azzjonisti oħra milli jeżerċitaw ir-responsabbiltajiet ta’ intendenza u governanza tagħhom.

It-TESG appoġġa bis-sħiħ din ir-rakkomandazzjoni, billi sostna li għandha tkun il-prerogattiva tal-emittenti li jiddeċiedu jekk jinkludux klawżola ta’ estinzjoni jew proporzjon massimu ta’ vot ponderat.

Laqgħat tal-partijiet ikkonċernati

Iż-żewġ workshops tekniċi tal-partijiet ikkonċernati li organizzat il-Kummissjoni ma ġġenerawx kontribut sinifikanti dwar is-suġġett ta’ ishma b’vot multiplu. Xi partijiet ikkonċernati (boroż) appoġġaw b’mod ċar l-armonizzazzjoni tal-UE minħabba li tagħmel l-elenkar aktar attraenti. B’kuntrast għal dan, partijiet ikkonċernati (investituri) oħra kienu tal-fehma li ma hemm l-ebda ħtieġa għal armonizzazzjoni bħal din, filwaqt li nnotaw li, jekk jitqies approċċ bħal dan, salvagwardji xierqa jkunu importanti.

Laqgħat mal-Grupp ta’ Esperti tal-Kumitat Ewropew tat-Titoli Il-Kummissjoni ppreżentat it-triq ’il quddiem possibbli dwar l-Att dwar l-Elenkar bħala parti mill-proġett tas-CMU. Id-delegazzjonijiet li jipparteċipaw fid-diskussjoni appoġġaw b’mod wiesa’ l-objettiv tal-Kummissjoni li ttejjeb l-attraenza tas-swieq pubbliċi tal-UE, filwaqt li tiġi żgurata l-protezzjoni tal-investitur u l-integrità tas-suq. B’mod aktar speċifiku, 13-il Stat Membru li tkellmu wrew li huma lesti li jikkunsidraw armonizzazzjoni minima ta’ dispożizzjonijiet dwar l-ishma b’vot multiplu fid-dritt tal-UE.

Laqgħa mal-koordinaturi tal-ECON fil-Parlament Ewropew

Il-Koordinaturi tal-MPE li pparteċipaw fid-diskussjoni laqgħu l-passi li jmiss proposti mill-Kummissjoni dwar l-Att dwar l-Elenkar, filwaqt li rrikonoxxew il-problema bis-swieq pubbliċi tal-UE. Huma enfasizzaw li l-Kummissjoni jeħtieġ li ssib bilanċ tajjeb biex tiżgura li l-kumpaniji kollha, speċjalment l-SMEs, ikunu jistgħu jaċċessaw is-swieq pubbliċi għall-finanzjament, filwaqt li fl-istess ħin jiżguraw protezzjoni adegwata għall-investituri.

Laqgħa mal-Grupp ta’ Esperti dwar id-Dritt tal-Kumpaniji

Saret laqgħa tal-Grupp ta’ Esperti dwar id-Dritt tal-Kumpaniji biex jiġu skambjati fehmiet dwar l-istrutturi ta’ ishma b’vot multiplu nazzjonali eżistenti f’xi Stati Membri. Diversi Stati Membri tkellmu biex ikomplu jissostanzjaw it-tweġibiet tagħhom għall-istħarriġ tal-Kummissjoni (Lulju-Awwissu 2022).

•Ġbir u użu tal-għarfien espert

Il-Kummissjoni ġabret ammont sinifikanti ta’ data direttament minn boroż ta’ titoli, emittenti u assoċjazzjonijiet tal-SMEs. Barra minn hekk, it-TESG (fis-seħħ bejn Ottubru 2020 u Mejju 2021) ipprovda xi evidenza kif ukoll il-kontribut mis-suq. Addizzjonalment, f’Novembru 2020, il-Kummissjoni kkuntrattat Study on Primary and Secondary Equity Markets in the EU minn Oxera, li pprovda ħarsa ġenerali dettaljata ħafna tas-suq, appoġġat ukoll mid-data.

Qabel, il-Kummissjoni kkuntrattat studju dwar il-proporzjonalità bejn is-sjieda u l-kontroll f’kumpaniji elenkati fl-UE, li kkonkluda bir-Report on the Proportionality Principle in the EU (ippubblikat fl-2007). Il-konklużjonijiet ta’ dak ir-rapport ġew ikkonfermati reċentement fi studju ieħor dwar il-protezzjoni tal-azzjonisti minoritarji, mitlub mill-Kummissjoni u ppubblikat fl-2018.

Twettqet valutazzjoni tal-impatt ibbażata fuq evidenza kwalitattiva u kwantitattiva estensiva mill-pubbliku u fuq konsultazzjonijiet immirati dwar l-Att tal-Elenkar: li tagħmel is-swieq kapitali pubbliċi aktar attraenti għall-kumpaniji tal-UE u tiffaċilita l-aċċess għall-kapital għall-SMEs.

Sorsi oħra użati kienu jinkludu letteratura u riċerka akkademika estensiva, b’mod partikolari billi ġew eżaminati ġuriżdizzjonijiet li diġà għandhom ishma b’vot multiplu fis-seħħ jew li dan l-aħħar adottaw leġiżlazzjoni li tippermettilhom jagħmlu dan. Kien hemm ukoll kontribut addizzjonali estensiv minn diversi assoċjazzjonijiet tal-industrija.

•Valutazzjoni tal-impatt

Din il-proposta hija akkumpanjata minn valutazzjoni tal-impatt li ġiet ippreżentata fl-10 ta’ Ġunju 2022 lill-Bord tal-Iskrutinju Regolatorju. Din ġiet approvata mill-Bord – b’riżervi – fit-8 ta’ Lulju 2022.

Il-Bord talab li jiġi emendat l-abbozz tal-valutazzjoni tal-impatt sabiex jiġu ċċarati: (i) l-artikolazzjoni u l-konsistenza tal-inizjattiva tal-Att dwar l-Elenkar ma’ inizjattivi oħra marbuta mas-swieq kapitali; (ii) ir-riskji u l-limitazzjonijiet tal-analiżi u jiġu rikonoxxuti l-konsegwenzi mhux intenzjonati; u (iii) il-fehmiet differenti espressi minn kategoriji differenti ta’ partijiet ikkonċernati dwar id-definizzjoni tal-problema, l-għażliet u l-impatt tagħhom. Il-kummenti fformulati mill-Bord kienu indirizzati u integrati fil-verżjoni finali tal-valutazzjoni tal-impatt.

Il-valutazzjoni tal-impatt tanalizza diversi għażliet ta’ politika biex l-elenkar fis-swieq kapitali tal-UE jsir aktar attraenti permezz ta’ obbligi regolatorji ssimplifikati, ċari u aktar flessibbli sabiex jitnaqqsu l-kostijiet assoċjati mal-ġbir tal-kapital fis-swieq pubbliċi għall-kumpaniji ta’ kull daqs.